**KIVONAT a 120/2020. (IV. 16.) Korm. rendeletből**

**a honvédelmi szervezetek személyi állományára a veszélyhelyzet ideje alatt alkalmazandó egyes eltérő szabályokról**

A Kormány

az Alaptörvény 53. cikk (2) bekezdésében meghatározott eredeti jogalkotói hatáskörében, figyelemmel a koronavírus elleni védekezésről szóló 2020. évi XII. törvény rendelkezéseire,

a 8. § tekintetében az Alaptörvény 53. cikk (3) bekezdésében meghatározott eredeti jogalkotói hatáskörében, a koronavírus elleni védekezésről szóló 2020. évi XII. törvény 3. § (1) bekezdése szerinti országgyűlési felhatalmazás alapján,

az Alaptörvény 15. cikk (1) bekezdésében meghatározott feladatkörében eljárva

a következőket rendeli el:

**2. A honvédelmi alkalmazottak jogállásáról szóló 2018. évi CXIV. törvény hatálya alá tartozókra vonatkozó rendkívüli intézkedések**

**5. §** (1) A veszélyhelyzet ideje alatt a honvédelmi alkalmazottak jogállásáról szóló 2018. CXIV. törvény (a továbbiakban: Haj.tv.) hatálya alá tartozó honvédelmi alkalmazott esetében a munka törvénykönyvéről szóló 2012. évi I. törvény (a továbbiakban: Mt.) 92. § (1) és (2) bekezdésétől, valamint az Mt. 99. § (2) és (3) bekezdésétől a munkáltató egyoldalúan eltérhet, az általános teljes napi munkaidő tizenkét óra, a heti munkaidő hatvan óra is lehet.

(2) A veszélyhelyzet ideje alatt az Mt. 99. § (5) és (6) bekezdésétől eltérően a honvédelmi alkalmazott beosztás szerinti munkaidejébe nem kell beszámítani a veszélyhelyzettel összefüggő rendkívüli munkavégzés időtartamát.

(3) A honvédelmi alkalmazotti jogviszony esetében a veszélyhelyzetet annak ideje alatt az Mt. 108. § (2) bekezdése, valamint az Mt. 110. § (2) bekezdés *b)* pontja szerinti, az egészséget vagy a környezetet fenyegető közvetlen és súlyos veszélynek kell tekinteni.

(4) A veszélyhelyzet ideje alatt a honvédelmi alkalmazotti jogviszony esetében az Mt. 104. § (1) bekezdésétől eltérően napi pihenőidőként legalább 8 órát kell biztosítani. A veszélyhelyzet ideje alatt a napi pihenőidőbe a lakásról a munkavégzési helyre és az onnan való visszautazás időtartam is beszámítható, de a pihenőidő időtartama ebben az esetben sem lehet – a lakásról a szolgálatteljesítési helyre és az onnan való visszautazás időtartamát levonva – kevesebb hat óra időtartamnál.

(5) A honvédelmi alkalmazotti jogviszony esetében a veszélyhelyzet ideje alatt a heti pihenőnapok havonta összevontan is kiadhatók, valamint az Mt. 106. § (2) bekezdését és az Mt. 109. § (1) bekezdését nem kell alkalmazni.

(6) A honvédelmi alkalmazottak részére tartott éves kötelező honvédelmi továbbképzés a veszélyhelyzet ideje alatt felfüggesztésre kerül.

(7) A veszélyhelyzet ideje alatt az Mt. 97. § (4) és (5) bekezdésétől és az Mt. 110. § (6) bekezdésétől eltérően a munkaidő-beosztás és a rendelkezésre állás tartama öt napon belül és egy hétnél rövidebb időtartamra is közölhető.

(8) A veszélyhelyzet ideje alatt a honvédelmi alkalmazott részére az Mt. 110. §-a szerint elrendelt rendelkezésre állás idejére illetménypótlék nem jár, ide nem értve az egészségügyi tevékenység végzésének egyes kérdéseiről szóló 2003. évi LXXXIV. törvény 4. § *a)* és *c)* pontjának hatálya alá tartozó honvédelmi alkalmazottat.

(9) A veszélyhelyzet ideje alatt, ha a honvédelmi alkalmazott az Mt. 55. § (1) bekezdés *j)* pontja szerint mentesül a rendelkezésre állási és munkavégzési kötelezettség alól, akkor az állomány tagja erre az időtartamra az időarányos havi távolléti díjának 50%-ára jogosult. A honvédelmi alkalmazott és a munkáltató az Mt. 146. § (2) bekezdésétől eltérően ezzel összefüggésben eltérő megállapodást nem köthet.

(10) A veszélyhelyzet ideje alatt a munkáltató a honvédelmi alkalmazottat az Mt. 53. § (2) bekezdésében meghatározott mértéknél hosszabb időtartamban is a kinevezéstől eltérően foglalkoztathatja.

(11) A veszélyhelyzet ideje alatt az Mt. 122. § (4) bekezdésétől eltérően a munkáltató az általa meghatározott szabadság kezdő napját a szabadság kezdete előtt 15 napon belül is közölheti a honvédelmi alkalmazottal.

(12) A veszélyhelyzet ideje alatt a honvédelmi alkalmazott Haj.tv. 21. § (2) bekezdés *c)* pontja szerinti jogviszony-megszüntetéssel nem élhet. A Haj.tv. 21. § (1) bekezdés *a)* pontjától eltérően nem szűnik meg a honvédelmi alkalmazotti jogviszony a kinevezésben foglalt határozott idő lejártával, kivéve, ha a munkáltatói jogkör gyakorlója írásban – legkésőbb a jogviszony megszűnésének napján – így rendelkezik, és azt közli a honvédelmi alkalmazottal.

**3. A Magyar Honvédség személyi állományába tartozó munkavállalókra vonatkozó rendkívüli intézkedések**

**6. §** A Magyar Honvédség személyi állományába tartozó munkavállalókra az 5. §-ban foglaltak szerinti eltérő szabályokat megfelelően alkalmazni kell.

**4. Záró rendelkezések**

**7. §** (1) Ez a rendelet – a (2) bekezdésben meghatározott kivétellel – a kihirdetését követő napon lép hatályba.

(2) A 8. § az e rendelet kihirdetését követő tizenötödik napon lép hatályba.

**8. §****[1](http://njt.hu/cgi_bin/njt_doc.cgi?docid=219065.381876" \l "foot1)**

[1](http://njt.hu/cgi_bin/njt_doc.cgi?docid=219065.381876" \l "foot_1_place) A 8. § a 7. § (2) bekezdése alapján 2020. május 1-jén lép hatályba.